b'\n_START_ARTICLE_\nCasablancan konferenssi (1943)\n_START_PARAGRAPH_\nCasablancan konferenssi pidettiin 14.\xe2\x80\x9323.1. 1943 Marokon Casablancassa, jossa tapasivat toisensa edustajineen Britannian p\xc3\xa4\xc3\xa4ministeri Winston Churchill ja Yhdysvaltain presidentti Franklin Roosevelt._NEWLINE_Tapaamisessa korostuivat erilaiset n\xc3\xa4kemykset, joita valtiojohtajilla oli Hitlerin kukistamisesta. Britit halusivat jatkaa taistelua V\xc3\xa4limerell\xc3\xa4 ennen Englannin kanaalin yliteht\xc3\xa4v\xc3\xa4\xc3\xa4 p\xc3\xa4\xc3\xa4hy\xc3\xb6kk\xc3\xa4yst\xc3\xa4 Eurooppaan. Brittien kaavailujen mukaan hy\xc3\xb6kk\xc3\xa4ys Italiaan ja Sisiliaan johtaisi siihen, ett\xc3\xa4 saksalaiset joutuisivat vet\xc3\xa4m\xc3\xa4\xc3\xa4n joukkojaan italialaisten avuksi Ranskasta ja Alankomaista, joka taas puolestaan suistaisi Mussolinin vallasta. Samalla saataisiin tukikohtia Liittoutuneiden pommituksille Saksan sota- ja Romanian \xc3\xb6ljyteollisuutta vastaan. Amerikkalaiset uskovat suunnitelman sitovan tarpeettomasti voimia sodan sivun\xc3\xa4ytt\xc3\xa4m\xc3\xb6ille ja heikent\xc3\xa4v\xc3\xa4n siten Englannin kanaalin ylityst\xc3\xa4. Erimielisyytt\xc3\xa4 aiheutti my\xc3\xb6s Rooseveltin ehdottoman antaumisen vaatimus.\n_START_SECTION_\nP\xc3\xa4\xc3\xa4t\xc3\xb6kset\n_START_PARAGRAPH_\nT\xc3\xa4rkein Casablancan p\xc3\xa4\xc3\xa4t\xc3\xb6ksist\xc3\xa4 oli ehdottoman antautumisen vaatimus Saksalle ja sen liittolaisille. P\xc3\xa4\xc3\xa4t\xc3\xb6ksell\xc3\xa4 pyrittiin est\xc3\xa4m\xc3\xa4\xc3\xa4n ainakin muodollisesti liittoutuneisiin kuuluvien maiden erilliset rauhansopimukset Saksan ja sen liittolaisten kanssa, mik\xc3\xa4 vahvisti luottamusta Hitlerin vastaisessa koalition piiriss\xc3\xa4. Churchill ja Roosevelt sopivat Pohjois-Afrikan operaation j\xc3\xa4lkeen siirt\xc3\xa4v\xc3\xa4ns\xc3\xa4 sotaponnistelut akselivaltojen heikoimpana lenkkin\xc3\xa4 pit\xc3\xa4m\xc3\xa4\xc3\xa4ns\xc3\xa4 Italiaa vastaan.'